ஜிங்போ மக்கள்

ஜிங்போ மக்கள் (Jingpo people) என்பவர்கள் சீனா, மியான்மர், இந்தியா ஆகிய நாடுகளில் வாழ்கின்ற ஓர் இனக்குழுவினர் ஆவர். இவர்கள் கச்சின் மக்களின் ஒரு மிகப்பெரிய துணைக்குழுவாக உள்ளனர். இவர்களின் சொந்த ஜிங்போ மொழியில் அனைத்து கச்சின் மக்களுக்கும் உரித்தான பொதுவான சொல் ஜிங்போ ஆகும்.

ஜிங்போ மக்கள் பல பழங்குடி குழுக்களை பூர்விகமாக கொண்டவர்கள். இவர்கள் சண்டை திறன், சிக்கலான குலங்களுக்கிடையேயான உறவுகள், கைவினைத்திறன், மூலிகை மருத்துவம் மற்றும் காட்டில் உயிர்வாழும் திறன் ஆகியவற்றிற்கு பெயர் பெற்றவர்கள். கச்சின் மக்கள் பர்மாவின் மிகப்பெரிய இனக்குழுவினர் ஆவர். சீனாவில் ஜிங்போ சிறுபான்மை இனக்குழுவினரில் ஒன்றாவர், அங்கு அவர்கள் 2010 மக்கள் தொகை கணக்கெடுப்பில் 147,828 பேர் இருந்தனர்.

வசிப்பிடம் 
இவர்கள் பெரும்பாலும் வடக்கு மியான்மரின் கச்சின் மாகாணத்தில் உள்ள கச்சின் மலைகளிலும், அண்டை மாநிலமான டெஹாங் டாய் மற்றும் சீனாவின் ஜிங்போ தன்னாட்சி மாகாணத்திலும் வாழ்கின்றனர்.

மதம் 
ஜிங்போ மக்களின் நாட்டுப்புற மதம் பல்வேறு கடவுள்களையும், அவர்களின் முன்னோர்களின் ஆவிகளையும் வணங்குகிறது. அனைத்து ஜிங்போவின் மூதாதையர், ஒரு ஆவி அல்லது கடவுளாக வணங்கப்படுகிறார், அவர் மடை என்று அழைக்கப்படுகிறார். ஜிங்போ மக்கள் சூரியன் முதல் விலங்குகள் வரை எல்லா இடங்களிலும் ஆவிகள் வசிப்பதாகவும், இந்த ஆவிகள் நல்ல அல்லது கெட்ட அதிர்ஷ்டத்தை கொண்டு வருவதாகவும் நம்புகின்றனர். ஜிங்போவைப் பொறுத்தவரை, அனைத்து உயிரினங்களுக்கும் ஆத்மாக்கள் இருப்பதாக நம்பப்படுகிறது. பயிர்களை நடுவது முதல் போர் வரை கிட்டத்தட்ட அனைத்து அன்றாட நடவடிக்கைகளிலும் பாதுகாப்புக்காக வெவ்வேறு சடங்குகள் மேற்கொள்ளப்படுகின்றன.

இந்தியாவில் உள்ள பெரும்பான்மையான ஜிங்போ தேரவாத பௌத்தத்தை பின்பற்றுகின்றனர். ஜிங்போ மதங்களில் கிறிஸ்தவமும் ஒன்று. மியான்மரில் உள்ள ஜிங்போ மக்களில் 90% பேர் கிறிஸ்தவத்தை பின்பற்றுகிறார்கள், மீதமுள்ள 10% நாட்டுப்புற மதத்தை பின்பற்றுவார்கள் அல்லது தேரவாத பௌத்தர்கள்.

கலாச்சாரம் 
பாரம்பரிய ஜிங்போ குடியிருப்புகள் பொதுவாக  மரம் மற்றும் மூங்கிலால் கட்டப்பட்டவை. வீடுகள் வட்ட வடிவத்தில் உள்ளன; முதல் தளம் நிலையானதாகவும், ஒரு சேமிப்பகமாகவும் இருக்கும்; அதே சமயம் இரண்டாவது ஆபரணங்களுடன் மாடி குடியிருப்புகளுக்குப் பயன்படுத்தப்படுகிறது. பெண்கள் பெரும்பாலும் வெள்ளி ஆபரணங்களுடன் கருப்பு நிற ஆடை அணிவார்கள். அவர்கள் பிரகாசமான வண்ணங்களில் கம்பளி அணிவார்கள். ஆண்கள் பெரும்பாலும் வெள்ளை மற்றும் கருப்பு ஆடை அணிந்து, தலையை தலைப்பாகையால் மூடுவார்கள்: இளைஞர்கள் வெள்ளை தலைப்பாகை மற்றும் பெரியவர்கள் கருப்பு தலைப்பாகை அணிவார்கள்.

வரலாறு 
ஜிங்போவின் முன்னோர்கள் திபெத்திய பீடபூமியில் வாழ்ந்து படிப்படியாக தெற்கு நோக்கி இடம்பெயர்ந்தனர். பிறகு அவர்கள் தற்போதைய யுனான் மாகாணத்திற்கு வந்தனர். ஜிங்போ மக்கள் அண்டை கியாங் மற்றும் மியாவோ மக்களுடன் பூர்விக தொடர்பு கொண்டு இருக்கலாம்.

மிங் ஷிலு என்ற சீன நாளிதழில் மேல் மியான்மரில் உள்ள ஜிங்போ மக்கள் சா-ஷான் என்று குறிப்பிடப்படுகின்றனர். அதன் உரையில், அவர்களின் வசிப்பிடம் இன்றைய மியான்மரில் உள்ள காசின் மாநிலம் என்மாய் நதியிலிருந்து, கிழக்கே யுனானில் உள்ள லு-ஷுய் மாகாணம் வரை விரிவடைந்தாக கூறப்படுகிறது.

15 மற்றும் 16 ஆம் நூற்றாண்டுகளில் ஜிங்போ மக்கள் அவர்களின் தற்போதைய பகுதிக்கு தொடர்ந்து இடம்பெயர்ந்தனர். 17 ஆம் நூற்றாண்டின் போது, அஹோம் பேரரசிற்கும் சீனாவிற்கும் இடையே தந்தம், தாமிரம் மற்றும் வெள்ளி வர்த்தக பரிமாற்றத்தில் ஜிங்போ மக்கள் ஈடுபட்டுள்ளனர். அவர்கள் பல நூற்றாண்டுகளாக பலவிதமான பெயர்களைப் பெற்றுள்ளனர். எச்சாங், ஜெக்ஸி மற்றும் யெரென் போன்ற பெயர்கள் சீனாவில் யுவான் வம்சத்திலிருந்து 1949 இல் சீன மக்கள் குடியரசு உருவானது வரை பயன்படுத்தப்பட்டது. பிரித்தானிய காலனித்துவ காலத்தில், சில பழங்குடி மக்கள் குழுக்கள் மாநிலத்தில் ஒன்றாக ஒருங்கிணைக்கப்பட்டனர், மற்ற குழுக்கள் சுயாட்சியுடன் செயல்பட்டனர். இரண்டாம் உலகப் போரின்போது சப்பானிய ஏகாதிபத்திய இராணுவத்தை எதிர்த்துப் போராடும் பிரித்தானிய பிரிவுகளுக்கு ஜிங்போ மக்கள் உதவி செய்தனர்.

மேற்கோள்கள் 

இந்திய இனக்குழுக்கள்
சீனாவின் இனக்குழுக்கள்